Zeus Ammonin pyhäkkö

Zeus Ammonin pyhäkkö tai "Ammon Zeuksen pyhäkkö" () oli antiikin aikainen Zeus Ammonille omistettu pyhäkkö Pallenen niemellä (nyk. Kassándra) Traakiassa, nykyisellä Chalkidikín niemimaalla Kreikassa. Sen arkeologinen kohde sijaitsee Kallithéan kylässä Kassándran kunnassa Kassándran niemen itärannalla.
Historia.
Zeus Ammonin pyhäkkö oli antiikin aikana koko nykyisen Chalkidikín niemimaan merkittävimpiä. Varhaisimmat löydöt paikalta ovat peräisin varhaiselta pronssikaudelta. Myöhempi kulttipaikka sai alkunsa Dionysoksen pyhäköstä, joka rakennettiin arkaaisella kaudella 700-luvun eaa. jälkimmäisellä puoliskolla, ja liittyi läheiseen Afytiksen kaupunkiin.
Zeus Ammonin kultti perustui egyptiläiseen Ammonin oraakkelista tunnettuun Ammon Zeuksen kulttiin, jonka keskus oli nykyisellä Siwan keitaalla. Kreikkaan kultin toivat kyreneläiset, jotka olivat tutustuneet siihen Egyptissä. Se tunnettiin muun muassa Kyrenen emäkaupungissa Spartassa. Pindaros oli keskeisellä sijalla kultin edistämisessä Kreikassa, ja omisti Zeus Ammonille oodin. Pallenella Afytiksessä Zeus Ammonin kultti sai alkunsa klassisella kaudella 400-luvulla eaa., jolloin paikalle rakennettiin alttari. Afytikseen kultin toi spartalainen Lysandros, joka piiritti kaupunkia vuonna 403 eaa. Hän kertoi nähneensä unen, jossa Ammon kehotti häntä lopettamaan piirityksen. Tämän jälkeen hän neuvoi kaupunkilaisia rakentamaan pyhäkön. Afytiksen kaupunkivaltio löi Zeus Ammonin kuvalla varustettua rahaa.
Pyhäkköalueen Zeus Ammonin temppeli rakennettiin klassisen ja hellenistisen kauden taitteessa 300-luvulla eaa., oletettavasti joko Filippos II:n, Aleksanteri Suuren tai Kassandroksen aikana. Alue oli tuolloin osa Makedonian valtakuntaa. Aleksanteri Suuri katsoi olevansa Zeus Ammonin poika, ja kävi itse tämän oraakkelin luona Siwassa. Viimeistään noin vuonna 360 eaa. paikalla oli myös parantajajumala Asklepioksen kultti.
Roomalaisella kaudella 100-luvulla jaa. paikalle rakennettiin uusi, pieni pyhäkkö. Pyhäköt hylättiin viimeistään 300-luvulla jaa. Varhaisella kristillisellä kaudella paikalle rakennettiin basilikakirkko, ja bysanttilaisella kaudella 1000-luvulla Pyhälle Panteleimonille omistettu luostari.
Pyhäkkö löydettiin vuonna 1968 tai 1969 hotellin rakennustöiden yhteydessä, ja paikan arkeologiset kaivaukset suoritettiin vuosina 1969–1970.
Rakennukset ja löydökset.
Pyhäkön arkeologinen kohde sijaitsee lähellä nykyisen Kallithéan kylän rantaa ja rantaravintoloita. Pyhäkköalueen rakennuksiin kuuluivat Zeus Ammonin temppeli; Dionysokselle ja nymfeille omistetettu pyhäkkö luolineen ja vesilähteineen; sekä kylpylärakennus, joka oli omistettu Asklepiokselle. Rakennukset oli tehty kalkkikivestä ja edustivat doorilaista tyyliä.
Zeus Ammonin temppeli oli rakennettu rannikkotasangolle varhaisemman Dionysoksen kulttipaikan pohjoispuolelle. Se oli peripteraalitemppeli, ja sen katto oli tehty terrakottaisista kattotiilistä. Temppelin vieressä sijaitsi jo aiemmin rakennettu alttari. Temppeli on tunnistettu paikalta löydetyn, Zeus Ammonin nimen mainitsevan piirtokirjoituksen avulla. Roomalaisaikainen pyhäkkö koostui kahdesta terassipengerryksestä, jotka muodostivat jonkinlaisen katsomon kulttitoimituksia varten, sekä niiden välissä sijainneesta pienestä alttarista. Asklepioksen kulttipaikka kylpylöineen sijaitsi Zeus Ammonin temppelin pohjoispuolella.